Senatorul PNL Daniel Fenechiu – vicepreședintele Comisiei juridice din forul legislativ superior – a oferit luni pentru PSnews.ro o reacție la cald cu privire la achitarea definitivă a președintelui Partidului Național Liberal, Ludovic Orban.

DETALII AICI: UPDATE Bucurie mare în PNL: Ludovic Orban, achitat DEFINITIV

" "

Încă de la început, parlamentarul jurist a pledat pentru declanșarea unor controale la DNA, pentru a se vedea dacă în spatele dosarului penal ar fi stat o dorință de a-l scote pe Orban din prim-planul vieții politice.

„Și ca membru PNL, și ca jurist, salut discuția justiției. Pentru mine nu este o surpriză. Încă după pronunțarea hotărârii instanței de fond, am știut că soluția în apel va fi aceeași, pentru că a existat dezbatere în jurul cazului lui Ludovic și era cât se poate de evident că acolo a fost vorba de un exces al procurorilor DNA. Nu știu cu exactitate dacă s-a dorit scoaterea din cursă a lui Ludovic sau a fost un exces culpabil. În orice caz însă, a fost o eroare a Direcției Naționale Anticorupție, o eroare care cred că va trebui să facă obiectul unei analize la nivelul conducerii Direcției Naționale Anticorupție, a Parchetului General și ulterior a CSM-ului”, a opinat Fenechiu.

Totuși, solicitat să precizeze dacă vrea ca aceste controale să o vizeze pe șefa DNA, Daniel Fenechiu a oferit un răspuns ezitant, dând de înțeles că se referă la procurorul care a instrumentat efectiv dosarul: Claudia Roșu, soția lui Doru Țuluș. Amintim că între timp Roșu a plecat de la DNA la Parchetul Curții de Apel București.

„Eu nu fac o personalizare atât de evidentă, cum fac marea majoritate a criticilor DNA. Eu nu cred că tot ce se întâmplă în DNA e decizia lui Kovesi. Potrivit procedurii, există un procuror care se ocupă de dosar și există șeful lui ierarhic, care avizează actele făcute de către procurorul respectiv. Deci nu Kovesi e cea care l-a trimis pe Orban în judecată – motiv pentru care eu nu cred că Laura Codruța Kövesi ar fi principalul vinovat în această situație. Însă, fără îndoială, Laura Codruța Kövesi are obligația ca, în raport de soluțiile pronunțate de instanțe, să ia acele măsuri ca să nu se repete situații similare. În momentul în care vezi că e achitat Rușanu, vezi că e achitat Orban, vezi că e achitat Blaga, vezi că e achitat Ciupercă, vezi că sunt o sumedenie de oameni achitați, e cât se poate de clar că acolo ceva nu funcționează cum trebuie. Fiecare acțiune de acest gen a DNA-ului înseamnă scoaterea din jocul public, din viața politică a unor oameni, cărora nimeni nu le dă înapoi această perioadă pierdută.

Ludovic a fost parțial norocos, pentru că el a fost achitat pe fond înainte de Congresul PNL-ului. Dar imaginați-vă că Ludovic ar fi fost achitat după Congresul PNL-ului și s-ar fi găsit în situația în care a pierdut posibilitatea de a candida la parlamentare și în interiorul partidului, și practic ar fi stat pe bară un număr de ani, din cauză că un procuror a fost prea zelos sau a avut sarcini. Asta urmează să se stabilească la un moment dat.

Toate aceste situații – mai curând sau mai târziu – vor fi analizate punctual și eu n-am niciun dubiu că se vor lua măsuri. Însă nu pot să dau cu parul și să spun că Kovesi e de vină. Dar Kovesi are sarcina să verifice cum s-a ajuns la aceste situații (la fel și Augustin Lazăr, Inspecția Judiciară și CSM-ul) și să ia măsuri, să nu se mai repete. Pentru că, în ultimă instanță, Orban a triumfat, dar există niște consecințe: atât pentru el, cât și pentru Partidul Național Liberal, cât și pentru simpatizanții Partidului Național Liberal, cât și pentru foarte mulți români care aveau încredere în Orban. Imaginea lui a fost afectată.

După doi ani și jumătate, putem spune că justiția a constatat că Ludovic Orban e alb. Dar cei doi ani și jumătate pe care i-au pierdut atât el, cât și partidul, cât și oamenii care credeau în el, în contextul în care nu răspunde nimeni? Nu e foarte în regulă!” a exclamat Fenechiu.

Întrebat cum i se pare că procurorul Claudia Roșu a bifat un eșec încă mai răsunător în instanță (când rechizitoriul împotriva Olguței Vasilescu i-a picat în camera preliminară, după ce primărița din Craiova fusese plimbată în cătușe prin fața presei), Daniel Fenechiu a reluat insistent ideea controalelor la DNA.

„Eu știu toate aceste lucruri – de-aia am și spus că e nevoie de o anchetă a activității DNA în ansamblu și a activității unor procurori. Pentru că, în momentul în care se întâmplă o dată, e grav, dar este o întâmplare. În momentul când se întâmplă în mai multe cazuri, este deja o practică. Iar practicile de acest gen nu fac bine nici DNA-ului, nici României și generează victime care – iată: încetul cu încetul – ajung să fie găsite nevinovate. În momentul ăla, se pune problema: răspunde cineva?

Noi știm un lucru: în momentul în care se greșește, trebuie să existe un responsabil. Iar dacă la primul caz se poate aprecia că a fost o greșeală și că poate nu se ia o măsură (se merge pe un avertisment, pe o tolerare, pentru că o eroare o mai treci cu vederea la o carieră impecabilă), în momentul în care există repetabilitate, e clar că trebuie luate măsuri.

În încheiere, mai spun doar atât: eu salut faptul că judecătorii devin din ce în mai exigenți și nu mai merg – cum făceau în urmă cu un an-doi-trei – pe mâna procurorilor. E un lucru foarte bun și cred că este un început de însănătoșire a justiției. Noi trebuie să privim toate aceste fenomene care se întâmplă în sistemul judiciar ca pe niște fenomene care trebuie reglate de către lumea judiciară (în speță, de CSM, de Inspecția Judiciară și de șefii ierarhici ai procurorilor), iar rolul oamenilor politici trebuie să fie strict unul de analiză, și în niciun caz unul de verdicte. Pentru că orice solicitări venite din zona politică nu sunt altceva decât imixtiuni și presiuni în lumea justiției, care – iată – știe să se autoregleze, știe să ia măsurile în raport de probe și încetul cu încetul va ajunge acolo unde ne dorim cu toții. Dacă noi, ca politicieni, ne băgăm în zona aia, nu facem altceva decât să afectăm grav justiția și s-o facem necredibilă. Încetul cu încetul (poate mai încet decât ne dorim noi), justiția va reuși să se așeze pe făgașul pe care trebuie să se așeze într-un stat democratic, cum este România”, a conchis senatorul de Bacău.